หุ้นแบงก์ยังแกร่ง
ข่าวสถาบันจัดอันดับความน่าเชื่อถือ เอสแอนด์พี ปรับลดเรตติ้งหุ้นแบงก์ เมื่อวันอังคารที่ผ่านมา สรุปแล้ว นักลงทุนเกิดการ “แพนิก” เพียงชั่วครู่
ข่าวสถาบันจัดอันดับความน่าเชื่อถือ เอสแอนด์พี ปรับลดเรตติ้งหุ้นแบงก์ เมื่อวันอังคารที่ผ่านมา สรุปแล้ว นักลงทุนเกิดการ “แพนิก” เพียงชั่วครู่
24 มี.ค. 2565

ข่าวสถาบันจัดอันดับความน่าเชื่อถือ เอสแอนด์พี ปรับลดเรตติ้งหุ้นแบงก์ เมื่อวันอังคารที่ผ่านมา
สรุปแล้ว นักลงทุนเกิดการ “แพนิก” เพียงชั่วครู่
วันนั้น เปิดตลาดหุ้นช่วงเช้ามีการขายหุ้นออกมาทั้ง  KBANK  SCB TTB  รวมถึง  BBL ด้วย
ทว่า ในเวลาไม่นานนัก
ค่อย ๆ เริ่มมีแรงซื้อหุ้นแบงก์เหล่านี้กลับคืน
ก่อนที่เมื่อวานนี้ หุ้นต่าง ๆ เหล่านั้น จะพลิกกลับมาเป็นบวกได้ และราคาหุ้นกลับมายืนจุดเดิม
ทั้งธนาคารแห่งประเทศไทย (ธปท.) และนักวิเคราะห์หลักทรัพย์
ต่างยังมีมุมมองเชิงบวกกับธนาคารพาณิชย์ทั้งระบบ
ก่อนหน้านี้ แบงก์ชาติ เพิ่งจะมีแถลงข่าว เกี่ยวกับผลประกอบการธนาคารพาณิชย์
พร้อมเปิดเผยถึงตัวเลขสำคัญทางการเงินของธนาคารฯ ทั้งระบบ เช่น
ด้านกำไรสุทธิระบบธนาคารพาณิชย์ในปี 2564 อยู่ที่จำนวน 1.81 แสนล้านบาท เพิ่มขึ้น 23.6% จากปีก่อน
มาจากค่าใช้จ่ายสำรองที่ลดลงจากการกันสำรองในระดับสูงในปี 2563
ในปี 2564 ธนาคารมีการกันสำรอง 1.96 แสนล้านบาท หรือลดลงประมาณ 14% เมื่อเทียบกับช่วงที่เกิดโควิด-19 มีการกันสำรองถึง 2.30 แสนล้านบาท
มาดูค่าใช้จ่ายการดำเนินงานของแบงก์
พบว่า ควบคุมได้ดีมาก
ส่งผลให้อัตราผลตอบแทนต่อสินทรัพย์เฉลี่ย (Return on Assets: ROA) เพิ่มขึ้นมาอยู่ที่ 0.81% จากปีก่อนที่ 0.69%
รายได้ดอกเบี้ยสุทธิลดลงเล็กน้อยตามแนวโน้มอัตราดอกเบี้ยนโยบาย จากการให้ความช่วยเหลือลูกหนี้
และการปรับลดเพดานอัตราดอกเบี้ย
ทำให้อัตราส่วนรายได้ดอกเบี้ยสุทธิต่อสินทรัพย์ที่ก่อให้เกิดรายได้ดอกเบี้ยเฉลี่ย (Net Interest Margin: NIM) ลดลงมาอยู่ที่ 2.46% จากปีก่อนที่ 2.63%
ส่วนสินเชื่อระบบธนาคารพาณิชย์ในปี 2564 ขยายตัว 6.5% เพิ่มขึ้นจากปีก่อนหน้าที่ขยายตัว 5.1
แล้วมาดูตัวเลขที่สำคัญสุดของระบบธนาคารฯ
คือ หนี้ที่ไม่ก่อให้เกิดรายได้ หรือ เอ็นพีแอล
ภาพรวมหนี้เสียค่อนข้างทรงตัวจากปีก่อนอยู่ที่ 2.98%
ทว่า ถือว่ากลับไปอยู่ในระดับก่อนเกิดโควิด-19 เป็นผลจากการปรับโครงสร้างหนี้และมาตรการช่วยเหลือลูกหนี้เป็นสำคัญ โดยมียอดคงค้างหนี้อยู่ที่ 5.30 แสนล้านบาท
ส่วนสินเชื่อกล่าวถึงเป็นพิเศษ (SM) อยู่ที่ 6.39% ลดลงเล็กน้อยจากปีก่อนที่ 6.62%
หากดูจากตัวเลขทางการเงินทั้งหมดนี้
อาจจะมีคำถามว่า แล้วเอสแอนด์พี มองตรงไหนที่เป็น “จุดอ่อน” ของแบงก์ที่ถูกปรับลดเรตติ้ง
คำตอบคือ “เอ็นพีแอล”
เพราะเอสแอนด์พีประเมินว่า เงินกู้ที่ไม่ก่อให้เกิดรายได้ หรือ NPL) ในภาคธนาคารของไทย
จะค่อย ๆ ปรับตัวขึ้นในอีก 24 เดือนข้างหน้า
และขึ้นมาแตะที่ระดับ 5% ซึ่งเป็นระดับสูงสุดนับตั้งแต่เกิดวิกฤตการเงินโลกในปี 2551
แม้เอสแอนด์พีจะมีมุมมองเชิงลบเกี่ยวกับการที่แบงก์ไทยต้องเผชิญกับหนี้เสียเพิ่มขึ้น
แต่ยังชมในด้านความแข็งแกร่งของเงินกองทุนว่า “แกร่งมาก”
“แนวโน้มของธนาคารไทยยังคงมีเสถียรภาพ เนื่องจากธนาคารยังสามารถรักษาฐานเงินทุน และอัตราส่วนการตั้งสำรองต่อสินเชื่อที่ไม่ก่อให้เกิดรายได้ไว้ได้เป็นอย่างดี ซึ่งจะช่วยรองรับผลกระทบได้บางส่วน” เอสแอนด์พี เผยไว้ในรายงานล่าสุด
ส่วนมุมมองโบรกฯ เอง ได้บอกว่า เงินกองทุนของไทยแกร่งจริง ๆ
ขณะที่ผลกระทบที่เกิดขึ้นจากการถูกปรับเรตติ้ง มีไม่มากนัก
เพราะแบงก์ไทยออก “หุ้นกู้” กันน้อยมาก
และนั่นทำให้ช่วงวันอังคารมีนักลงทุนเกิดการ “ขายหมู” ปล่อยหุ้นแบงก์ออกมา
และเมื่อวานนี้ น่าจะมีการซื้อกลับ
ในราคาที่อาจจะแพงกว่าที่ปล่อยออกไป